SKRIFTLIG FORESPØRGSEL E-0066/02

af Camilo Nogueira Román (Verts/ALE) til Rådet

(23. januar 2002)

Om: Formandskabets holdning til reformen af den fælles landbrugspolitik

Blandt de prioriterede målsætninger, som det spanske formandskab har offentliggjort, optræder ikke reformen af den fælles landbrugspolitik, hvor der netop i 2002 skal gøres en væsentlig indsats i betragtning af den afgørende betydning, som udviklingen af landdistrikterne og fødevaresikkerheden vil få. Der skal træffes foranstaltninger, som kan berøre EU's budget, der på nuværende tidspunkt i høj grad er afsat til landbrugspolitikken.

Reformen af den fælles landbrugspolitik kan specielt ramme en region som Galicien, som undertegnede repræsenterer i Europa-Parlamentet. Regionens landbrug har behov for, at tendensen til afvandring bremses og at kvægavlen, som er hårdt ramt af en ordning med mælkekvoter, som helt klart er utilstrækkelig i forhold til mulighederne i landbruget i Galicien, kan udvikle sig. Hvilke overordnede planer har Rådet med hensyn til reformen af den fælles landbrugspolitik og især med hensyn til landbrugsbudgettet og problemet med mælkekvoterne?

Svar

(22. juli 2002)

På landbrugsområdet har Rådet prioriteret konsolideringen af den europæiske landbrugsmodel i overensstemmelse med agenda 2000.

Med hensyn til midtvejsrevisionen af den fælles landbrugspolitik i medfør af de afgørelser, der er truffet som led i agenda 2000, forventer Rådet at få forelagt forslag fra Kommissionen i løbet af de første seks måneder af 2002. Der er på den baggrund berammet en første orienterende drøftelse af denne revision på rådssamlingen i juni 2002.

Formandskabet vil på det uformelle landbrugsministermøde i Murcia (den 27.-30. april 2002) tage en forudgående drøftelse om den fælles landbrugspolitiks fremtid og om udviklingen af landdistrikterne.

Hvad angår budgetspørgsmål fastlagde Det Europæiske Råd i Berlin en finansiel ramme indtil år 2006; Rådet bestemte, at landbrugsretningslinjerne eventuelt ville blive revideret på grundlag af en rapport fra Kommissionen til Rådet inden den kommende udvidelse med henblik på at foretage de tilpasninger, som skønnes nødvendige.

Vedrørende mælkekvoter gøres det ærede medlem opmærksom på, at kvoteordningen er blevet forlænget til udgangen af mejeriåret 2007/2008 for garantimængderne. Fem medlemsstater, nemlig Grækenland, Spanien, Irland, Italien og Det Forenede Kongerige (Nordirland) har for mejeriårene 2000/2001 og 2001/2002 fået indrømmet en specifik forhøjelse af kvoterne for disse mængder.

På baggrund af at interventionsprisen fra 2005 nedsættes med 15 % i tre rater, vil der for at beskytte landbrugernes indkomster i mejerisektoren blive indført en ordning med stigende støtte over tre år. Denne støtte forhøjes også i tre lige store rater, hvorved den når op på 17,24 EUR pr. ton i 2007, og den vil blive suppleret med et beløb, der også stiger over tre år fra 2005 til 2007, og som udbetales til medlemsstaterne over EU's finansieringsramme. Rådet har forpligtet sig til at foretage en evaluering på grundlag af en rapport fra Kommissionen med henblik på den nuværende kvoteordnings udløb efter 2006.

Som led i midtvejsrevisionen af den fælles landbrugspolitik tager Rådet behørigt hensyn til alle relevante forhold under behandlingen af de forslag, som Kommissionen agter at forelægge det, og indhenter udtalelse fra Europa-Parlamentet herom.